b'\n_START_ARTICLE_\nSentimentalni \xc4\x8dasi\n_START_SECTION_\nVsebina\n_START_PARAGRAPH_\nZgodba opisuje obdobje v \xc5\xbeivljenju pisatelja Toma\xc5\xbea Peska. Skozi njegove o\xc4\x8di spoznamo takratno dru\xc5\xbebeno ozra\xc4\x8dje, dogajanje v krogu literatov in njegovo osebno zgodbo, razmi\xc5\xa1ljanje in odnos z njegovo nose\xc4\x8do partnerko Tino. Toma\xc5\xbeev prijatelj Peter \xc5\xbeeli ustanoviti novo svobodomiselno literarno revijo, ki bi bralcem nudila tudi drugo mnenje o takratni dru\xc5\xbebi. A da bi do tega pri\xc5\xa1lo, bi moralo priti do sestanka z visokimi funkcionarji v politiki. Zato Peter prosi Toma\xc5\xbea, naj se obrne na svojega prijatelja Rolanda, ki je zaposlen pri policiji in ima zveze z vrhom politike. Stvar se zaplete, saj Roland od Toma\xc5\xbea zahteva protiuslugo, vohunjenje, to pa se Toma\xc5\xbeu upre, zato do dogovora ne pride. \xc4\x8cez nekaj dni dobi Toma\xc5\xbe po po\xc5\xa1ti obto\xc5\xbenico, ki ga zaradi objave dveh spornih \xc4\x8dlankov v italijanskem knji\xc5\xbeevnem mese\xc4\x8dniku bremeni kaznivega dejanja sovra\xc5\xbene propagande in \xc5\xa1irjenja la\xc5\xbenih vesti. Prepri\xc4\x8dan je, da je to sad ma\xc5\xa1\xc4\x8devanja njegovega prijatelja Rolanda, zato se z njim grobo in ostro spre. Doma se odlo\xc4\x8di, da bo poklical zalo\xc5\xbenika Guida Frascatija, v \xc4\x8digar reviji je objavil dva sporna \xc4\x8dlanka. Guido mu zatrdi, da se bo zavzel zanj ter anga\xc5\xbeiral italijanske kulturne delavce, ki bodo podpisali peticijo in jo uradno vlo\xc5\xbeili na jugoslovansko veleposlani\xc5\xa1tvo. Zaradi teh dogodkov zadeva v zvezi s Toma\xc5\xbeevo obto\xc5\xbenico postane javna in mednarodna. Toma\xc5\xbe za\xc4\x8dne razmi\xc5\xa1ljati o posledicah, o zaporu, pogovarja se s svojo partnerko Tino. Odnosi med njima niso ro\xc5\xbenati. Vse to v Toma\xc5\xbeu pove\xc4\x8da stisko. Tudi nekateri slovenski intelektualci zahtevajo, da se ogradi od mnenja zunanjih kulturnikov, saj menijo, da bo to ogrozilo vsakr\xc5\xa1no mo\xc5\xbenost za ustanovitev njihove nove revije. Zglasiti se mora tudi pri preiskovalnem sodniku. Med tem pa dobi pismo od Rolanda, ki ga prosi, da bi zgladila spor in ponovno postala prijatelja. V zadnjem delu zgodbe Toma\xc5\xbe dobi pisno odredbo, da se mora pridru\xc5\xbeiti rezervistom v kasarni pod Pohorjem. Tina mora zaradi zapletov oditi v porodni\xc5\xa1nico, njegov prijatelj Roland pa obupano prosi Toma\xc5\xbea, ki se seveda nahaja v kasarni, za klju\xc4\x8de njegove hi\xc5\xa1e, saj naj bi agentje v njo namestili prislu\xc5\xa1kovalne naprave. Roland jih ho\xc4\x8de pri tem zalotiti in to samo zato, da bi sebe re\xc5\xa1i iz svojih politi\xc4\x8dnih spon. Toma\xc5\xbe pono\xc4\x8di dobi zlo slutnjo in na skrivaj pobegne iz kasarne ter se odpelje domov. Tam vidi, da so vrata odprta, mimo prideta dva policista v civilu in re\xc4\x8deta, da sta truplo \xc5\xbee pospravila. V hi\xc5\xa1i pa zagleda v lisice vklenjenega Rolanda in prazen revolver ter mlako krvi. Policista odpeljeta Rolanda in Toma\xc5\xbea proti zaporu. Toma\xc5\xbe ju medtem prosi, da bi ga ustavili \xc5\xa1e v porodni\xc5\xa1nici, da pogleda, kako je s Tino. V porodni\xc5\xa1nici pa mu povedo, da je zaradi notranjih krvavitev in zaradi zapletov umrl njegov \xc5\xa1e nerojeni otrok. Zgodba se torej kon\xc4\x8da tragi\xc4\x8dno. Bralec pri branju tega romana dobi vpogled v dru\xc5\xbebeno klimo tedanjega \xc4\x8dasa, hkrati pa spozna s kak\xc5\xa1nimi te\xc5\xbeavami se je pri tem soo\xc4\x8dal lik pisatelja, kak\xc5\xa1no je bilo njegovo razmi\xc5\xa1ljanje in ob\xc4\x8dutki.\n_START_SECTION_\nIzdaje in prevodi\n_START_PARAGRAPH_\nKnjigo je leta 1986 v srbski jezik prevedla Branka Dimitrijevi\xc4\x87. Nosi naslov Sentimentalna vremena\xc2\xa0: roman in je bila izdana pri zalo\xc5\xbebi Minerva v Subotici.'